ጠቅላይ ሚኒስትር ኃይለማርያም ከቻይና ፕሬዚዳንት ሺ ጂንፒንግ ጋር ተወያዩ
 ቻይና ትናንት በድምቀት ባከበረችው 70ኛ ዓመት የሁለተኛው የዓለም ጦርነት ድል በዓል ላይ ለመገኘት እና ለስራ ጉብኝት በቤጂንግ የሚገኙት የኢፌዴሪ ጠቅላይ ሚኒስትር ሀይለማርያም ደሳለኝ ከተለያዩ የአገሪቱ ከፍተኛ ባለስልጣናት ጋር ተገናኝተው ተወያዩ።ጠቅላይ ሚኒስትር ሀይለማርያም ዛሬ ከአገሪቱ ፕሬዚዳንት ሺ ጂንፒንግ ጋር ተገናኝተው ተወያይተዋል።በዚህም ወቅት ሁለቱ አገራት የንግድ እና ኢንቨስትመንት ግኑኝነታቸውን የበለጠ ማጠናከር በሚችሉባቸው ጉዳዮች ላይ ተነጋግረዋል።አቶ ሀይለማርያም ዛሬ ቀደም ብሎ ከአገሪቱ ጠቅላይ ሚኒስትር ኪ ኪያንግ ጋር በቤጂንግ ቤተ-መንግሥት ተገኝተው ምክክር አካሂደዋል።ሁለቱ መሪዎች የኢትዮጵያና የቻይናን ሁለንተናዊ ተጠቃሚነት ለማሳደግ በጋራ የጀመሩትን ጥረት አጠናክረው ለመቀጠል መግባባት ላይ ደርሰዋል።ጠቅላይ ሚኒስትር ኪ ኪያንግ ኢትዮጵያ በአፍሪካ መልካም ወዳጅ እና ጠቃሚ የቻይና አጋር መሆኗን ነው በውይይታቸው ላይ ያነሱት።በተመሳሳይ ጠቅላይ ሚኒስትር ሀይለማርያም ከቻይና የባቡር ኢንጂነሪንግ ኮርፖሬሽን የስራ ሀላፊዎች ጋርም የተወያዩ ሲሆን፥ ውይይታቸውም ኮርፖሬሽኑ በኢትዮጵያ እያከናወነ እና በቀጣይ በሚያከናውናቸው የባቡር መስመር ልማት ግንባታ ፕሮጀክቶች ላይ ያተኮረ ነው ተብሏል።በተጨማሪም ልዑኩ በኢትዮጵያ በተለያዩ የግንባታ ፕሮጀክቶች ላይ እየተሳተፈ ከሚገኘው ሲ ጂ ሲ ኩባንያ ፕሬዚዳንት ጋር ተገናኝተው ተወያይተዋል።በዚህ ውይይት ላይ ደግሞ አብይ አጀንዳ የነበረው ኩባንያው በኢትዮጵያ እያከናወናቸው የሚገኙት የውሃ ፕሮጀክቶች ናቸው።ሁለቱ አገራት ለመሰረተ ልማት ዝርጋታ የሚውል የ1 ነጥብ 4 ቢሊየን የአሜሪካ ዶላር የብድር ስምምነትን ዛሬ በቤጂንግ ተፈራርመዋል።ገንዘቡ የኢትዮ-ጅቡቲ ምድር ባቡር ፕሮጀክትና የኤሌክትሪክ ኃይል አቅርቦትን ጨምሮ ለስድስት ፕሮጀክቶች ማስፈጸሚያ የሚውል ነው።የመንገድ፣ የጥቃቅንና አነስተኛ ተቋማት አቅም ግንባታ እንዲሁም የነዳጅና ጋዝ መስመር ግንባታም በስምምነቱ ተካተዋል።(ኤፍ.ቢ.ሲ)